CELEX: 32017R0840
Language: et
Date: 2017-05-17 00:00:00
Title: Komisjoni rakendusmäärus (EL) 2017/840, 17. mai 2017, milles käsitletakse toimeaine ortosulfamurooni heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta (EMPs kohaldatav tekst )

18.5.2017   
            
            
               ET
            
            
               Euroopa Liidu Teataja
            
            
               L 125/10
            
         KOMISJONI RAKENDUSMÄÄRUS (EL) 2017/840,
   17. mai 2017,
   milles käsitletakse toimeaine ortosulfamurooni heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2,
   ning arvestades järgmist:
   
               (1)
            
            
               Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) seoses heakskiitmise menetluse ja tingimustega nende toimeainete suhtes, mille kohta on enne 14. juunit 2011 vastu võetud otsus kooskõlas nimetatud direktiivi artikli 6 lõikega 3. Ortosulfamurooni puhul on määruse (EÜ) nr 1107/2009 artikli 80 lõike 1 punkti a tingimused täidetud komisjoni otsusega 2006/806/EÜ (3).
            
         
               (2)
            
            
               Vastavalt direktiivi 91/414/EMÜ artikli 6 lõikele 2 sai Itaalia 4. juulil 2005 ettevõtjalt Isagro S.p.A. taotluse kanda toimeaine ortosulfamuroon direktiivi 91/414/EMÜ I lisasse. Otsusega 2006/806/EÜ kinnitati, et toimik on täielik ning et seda võib pidada põhimõtteliselt vastavaks direktiivi 91/414/EMÜ II ja III lisas esitatud andmete ja teabega seotud nõuetele.
            
         
               (3)
            
            
               Kõnealuse toimeaine mõju inimeste ja loomade tervisele ning keskkonnale taotleja kavandatud kasutusalade puhul on hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriik esitas esialgse hindamisaruande 27. juulil 2012. Komisjoni määruse (EL) nr 188/2011 (4) artikli 6 lõike 3 kohaselt nõuti taotlejalt lisateavet. Itaalia hinnang taotleja esitatud lisateabele esitati esialgse hindamisaruande addendum'itena ning Euroopa Toiduohutusamet (edaspidi „toiduohutusamet“) avaldas need 2013. aasta augustis.
            
         
               (4)
            
            
               Esialgse hindamisaruande on läbi vaadanud liikmesriigid ja toiduohutusamet. Toiduohutusamet esitas komisjonile oma järeldused toimeaine ortosulfamurooni pestitsiidina kasutamise riskihindamise kohta (5)3. septembril 2013. Toiduohutusamet jõudis järeldusele, et põhi- ja järelkultuurides esinevate jääkide omadusi käsitleva kättesaadava teabe alusel ning toksikoloogilise teabe ja mõne taimse metaboliidi omastamise hinnangu puudumise tõttu ei ole võimalik tarbijaid ähvardava ohu hindamist lõpule viia. Samuti ei ole võimalik pinnases elavaid organisme ega veeorganisme ähvardava ohu hindamist lõpule viia. Lisaks tegi toiduohutusamet kindlaks probleemid mõne metaboliidiga ning seetõttu ei olnud võimalik lõpule viia põhjaveega kokkupuute hindamist.
            
         
               (5)
            
            
               Komisjon palus, et taotleja esitaks oma märkused toiduohutusameti järelduste kohta ning määruse (EL) nr 188/2011 artikli 9 lõike 1 kohaselt esialgse läbivaatamisaruande kohta. Taotleja esitas oma märkused ja need on põhjalikult läbi vaadatud.
            
         
               (6)
            
            
               Vaatamata taotleja esitatud väidetele jäid põhjenduses 4 tuvastatud/nimetatud probleemid siiski lahendamata.
            
         
               (7)
            
            
               Seega ei ole tõendatud, et ortosulfamurooni sisaldavad taimekaitsevahendid kavandatud kasutustingimustes üldjoontes vastavad direktiivi 91/414/EMÜ artikli 5 lõike 1 punktides a ja b sätestatud nõuetele.
            
         
               (8)
            
            
               Seepärast ei tohiks ortosulfamurooni vastavalt määruse (EÜ) nr 1107/2009 artikli 13 lõikele 2 heaks kiita.
            
         
               (9)
            
            
               Kooskõlas direktiivi 91/414/EMÜ artikli 8 lõike 1 punktiga b anti liikmesriikidele võimalus anda esialgu kolmeks aastaks ajutisi lube ortosulfamurooni sisaldavatele taimekaitsevahenditele. Komisjoni rakendusotsusega 2013/205/EL (6) anti liikmesriikidele luba pikendada ortosulfamurooni ajutisi lube kuni 30. aprillini 2015.
            
         
               (10)
            
            
               Kuna kõik kehtivad load on aegunud, ei ole vaja anda lisaaega ortosulfamurooni sisaldavate taimekaitsevahendite lubade tühistamiseks.
            
         
               (11)
            
            
               Käesolev määrus ei piira õigust esitada määruse (EÜ) nr 1107/2009 artikli 7 kohaselt ortosulfamurooni kohta uut taotlust.
            
         
               (12)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmata jätmine
   Toimeainet ortosulfamurooni ei kiideta heaks.
   Artikkel 2
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. mai 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
   
      (3)  Komisjoni 24. novembri 2006. aasta otsus 2006/806/EÜ, millega tunnistatakse põhimõtteliselt täielikuks üksikasjaliku läbivaatuse jaoks esitatud toimik, pidades silmas ortosulfamurooni võimalikku kandmist nõukogu direktiivi 91/414/EMÜ I lisasse (ELT L 329, 25.11.2006, lk 74).
   
      (4)  Komisjoni 25. veebruari 2011. aasta määrus (EL) nr 188/2011, millega sätestatakse üksikasjalikud eeskirjad nõukogu direktiivi 91/414/EMÜ rakendamiseks seoses selliste toimeainete hindamismenetlusega, mis kaks aastat pärast kõnealuse direktiivi teatavakstegemist ei olnud veel turule viidud (ELT L 53, 26.2.2011, lk 51).
   
      (5)  EFSA Journal 2013;11(9):3352. Kättesaadav internetis: www.efsa.europa.eu.
   
      (6)  Komisjoni 25. aprilli 2013. aasta rakendusotsus 2013/205/EL, millega lubatakse liikmesriikidel pikendada uute toimeainete atsekinotsüüli, aminopüraliidi, askorbiinhappe, flubeendiamiidi, gamma-tsühalotriini, ipkonasooli, metaflumisooni, ortosulfamurooni, Pseudomonas sp. tüve DSMZ 13134, püridaliili, pürokssulaami, spiromesifeeni, tieenkarbasooni ja topramesooni jaoks antud ajutisi lubasid (ELT L 117, 27.4.2013, lk 20).